钦定古今图书集成/明伦汇编/氏族典/第068卷 > 朱泰
## 钦定古今图书集成/明伦汇编/氏族典/第068卷 > 朱泰

按《宋史朱泰传》：“泰，湖州武康人。家贫，鬻薪养母，常适
数十里外，易甘旨以奉母。泰服食麤粝，戒妻子常候
母色。一日，鸡初鸣入山，及明憩于山足，遇虎搏攫，负
之而去。泰已瞑眩，行百馀步，忽稍醒，厉声曰：‘虎为暴
食我，所恨母无托尔’。虎忽弃泰于地，走不顾，如人疾
驱，泰匍匐而归，母扶持以泣，泰亦强举动，不逾月如”
故。乡里闻其孝感，率金帛遗之。里人目为“朱虎残。”